Diari Oficial de la Generalitat Valenciana


Sumari del DOGV 8653, del 09-10-2019 (2019/9630)

DECRET 234/2019, de 7 d'octubre, del Consell, de concessió de la Distinció Joan Lluís Vives als primers representants valencians en el Parlament Europeu.
---------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9630


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 234/2019, de 7 d'octubre, del Consell, de concessió de la Distinció Joan Lluís Vives als primers representants valencians en el Parlament Europeu. [2019/9630]  
 El Consell, mitjançant el Decret 129/2017, de 6 d'octubre, va crear la Distinció Joan Lluís Vives de la Generalitat per a reconéixer aquelles persones o entitats que, des del seu vincle amb la Comunitat Valenciana, s'hagen distingit per la contribució a l'enfortiment del projecte comú europeu i els seus valors culturals, socials, científics i històrics.  
  
L'1 de gener de 1986, Espanya es va incorporar a la Comunitat Europea, amb la qual cos va posar fi a llargues dècades d'aïllament, i, d'acord amb els termes de l'Acta d'Adhesió, el 10 de juny de 1987 es van celebrar, per primera vegada al nostre país, eleccions directes al Parlament Europeu, encara que entre 1986 i la celebració d'aquestes eleccions, Espanya hi havia estat representada provisionalment per una delegació parlamentària elegida pel Congrés i el Senat, que participava en les sessions amb veu però sense vot.  
Atés que la legislatura europea va concloure en 1989, el mandat dels primers electes va ser de només dos anys. Va ser en 1989, fa ara trenta anys, quan es van celebrar a Espanya les primeres eleccions conjuntament amb la resta d'Europa, i es va normalitzar així definitivament la incorporació del nostre país al Parlament Europeu.  
Dels seixanta diputats i diputades elegits en cadascuna d'aquestes dues ocasions, huit eren valencians. La seua participació en aquelles primeres sessions parlamentàries, en les quals Espanya veia reconeguda la condició de membre de ple dret del que hui és la Unió Europea, va significar un pas substancial cap a la plena incorporació de la Comunitat Valenciana a la normalitat institucional i política d'Europa.  
  
Les huit persones elegides com a membres del Parlament Europeu en 1987 i 1989 van ser les següents:  
- José Emilio Cervera Cardona (1987-1989). Va nàixer a Massamagrell en 1949. Va ser elegit pel Centre Democràtic i Social. Posteriorment, com a membre del Partit Popular, va exercir llocs d'alta responsabilitat en el Consell de la Generalitat, inclosa la titularitat de la Conselleria de Sanitat.  
- Teresa Domingo Segarra (1989-1994). Va nàixer a Castelló de la Plana en 1953. Membre d'Esquerra Unida, va ser elegida diputada al Parlament Europeu en les eleccions de 1989, on va ocupar la Vicepresidència de la Comissió de Drets de la Dona.  
- Carmen Llorca Vilaplana (1987-1989 i 1989-1994). Va nàixer a Alcoi en 1921 i va morir a Madrid en 1998. Va ser elegida per Aliança Popular, i en el Parlament Europeu va exercir la Vicepresidència del Grup Popular Europeu i de la Comissió de Drets de la Dona. Amb anterioritat havia format part del Congrés dels Diputats, entre 1982 i 1986.  
  
- Leopoldo Ortiz Climent (1989-1993). Va nàixer a Catadau en 1941. Va ser elegit membre del Parlament Europeu en 1989 pel Partit Popular. En les eleccions generals de 1993 va ser elegit membre del Congrés dels Diputats, i senador en les de 1996.  
- Luis Planas Puchades (1987-1989 i 1989-1994). Va nàixer a València en 1952. Elegit pel Partit Socialista Obrer Espanyol, en el Parlament Europeu va exercir les funcions de vicepresident de la Comissió d'Afers Exteriors i del Grup Socialista Europeu. Amb posterioritat ha sigut conseller d'Agricultura i de Presidència de la Junta d'Andalusia, senador, director de gabinet de diversos membres de la Comissió Europea, ambaixador al Marroc i, en l'actualitat, ministre d'Agricultura, Pesca i Alimentació en el Govern d'Espanya.  
  
- Josep Pons Grau (1987-1989 i 1989-1994). Va nàixer a Tavernes de la Valldigna en 1948. Elegit pel Partit Socialista Obrer Espanyol, en el Parlament Europeu va ocupar la Vicepresidència de la Comissió de Relacions Econòmiques Exteriors i del grup de seguiment del Conveni entre la CEE i els països ACP (Àfrica, Carib i el Pacífic). Entre 1983 i 1986 havia sigut diputat en el Congrés. Va ser elegit novament membre del Parlament Europeu en les eleccions de 1994.  
  
- Javier Sanz Fernández (1987-1989 i 1989-1994). Va nàixer a València en 1949. Va ser membre del Congrés com a diputat del Partit Socialista Obrer Espanyol durant tres legislatures, entre 1979 i 1987, i va participar activament en el plenari de parlamentaris que va redactar el projecte d'Estatut d'Autonomia de 1982. També va ser elegit en les eleccions al Parlament Europeu de 1994.  
- Enrique Sapena Granell (1987-1989 i 1989-1994). Va nàixer a València en 1930 i va morir a la mateixa ciutat en 2008. Va ser elegit diputat al Congrés com a membre del Partit Socialista Obrer Espanyol en les eleccions generals de 1977, 1979 i 1982, i senador en les de 1986.  
  
A més, Carmen Llorca, Luis Planas i Josep Pons van formar part de la delegació parlamentària que va representar Espanya en el Parlament Europeu entre 1986 i 1987.  
Per això, com a reconeixement al paper que van exercir en la història de la Comunitat Valenciana i en el procés de construcció europea, en la seua condició de primers representants valencians en el si del Parlament Europeu, i amb la deliberació prèvia del Consell, en la reunió de 7 d'octubre de 2019,  
  
  
DECRETE  
  
Concedir la Distinció Joan Lluís Vives de la Generalitat a José Emilio Cervera Cardona, a Teresa Domingo Segarra, a Leopoldo Ortiz Climent, a Luis Planas Puchades, a Josep Pons Grau, a Javier Sanz Fernández i, a títol pòstum, a Carmen Llorca Vilaplana i a Enrique Sapena Granell.  
  
València, 7 d'octubre de 2019  
  
El president de la Generalitat,  
XIMO PUIG I FERRER